b'\n_START_ARTICLE_\nBlestem\n_START_PARAGRAPH_\nUn blestem (numit, de asemenea, impreca\xc8\x9bie, maledic\xc8\x9bie, afurisenie sau anatem\xc4\x83) este o invocare a unei nenorociri sau a unui ghinion asupra unei alte entit\xc4\x83\xc8\x9bi: una sau mai multe persoane, un loc sau un obiect. \xc3\x8en particular, \xe2\x80\x9eblestemul\xe2\x80\x9d se poate referi la o astfel de dorin\xc8\x9b\xc4\x83 prin invocarea unor puteri supranaturale sau spirituale, cum ar fi Dumnezeu sau zeii, un spirit sau o for\xc8\x9b\xc4\x83 natural\xc4\x83, sau ca un fel de magie sau vr\xc4\x83jitorie. \xc3\x8en multe sisteme religioase blestemul (sau ritualul \xc3\xaenso\xc8\x9bitor) este considerat a avea un efect asupra celui \xc3\xaempotriva c\xc4\x83ruia este plasat. Inversarea sau \xc3\xaenl\xc4\x83turarea unui blestem este numit\xc4\x83 uneori \xe2\x80\x9erupere\xe2\x80\x9d \xc8\x99i necesit\xc4\x83 adesea ritualuri elaborate sau rug\xc4\x83ciuni._NEWLINE_Studiul tipurilor de blesteme presupune cercetarea at\xc3\xa2t a practicilor religioase populare, c\xc3\xa2t \xc8\x99i a folclorului. \xc3\x8encercarea deliberat\xc4\x83 de a arunca un blestem face parte dintr-un ritual magic. \xc3\x8en cultura hindus\xc4\x83 \xc3\xaen\xc8\x9belep\xc8\x9bii sau Rishi care au compus Vedele au puterea de a binecuv\xc3\xa2nta \xc8\x99i de a blestema. Ca exemple sunt blestemul aruncat de Rishi Bhrigu asupra regelui Nahusha \xc8\x99i cel aruncat de Rishi Devala.\n_START_SECTION_\nEgiptenii \xc8\x99i mumiile\n_START_PARAGRAPH_\nExist\xc4\x83 o credin\xc8\x9b\xc4\x83 larg r\xc4\x83sp\xc3\xa2ndit\xc4\x83 cu privire la blestemele asociat cu profanarea mormintelor \xc3\xaen care se g\xc4\x83sesc corpuri mumificate sau mumii. Ideea a devenit at\xc3\xa2t de r\xc4\x83sp\xc3\xa2ndit\xc4\x83 \xc3\xaenc\xc3\xa2t a fost promovat\xc4\x83 \xc3\xaen cultura modern\xc4\x83, mai ales \xc3\xaen filme de groaz\xc4\x83 (ini\xc8\x9bial blestemul era invizibil, cauz\xc3\xa2nd o serie de decese misterioase).  \xe2\x80\x9eBlestemul faraonilor\xe2\x80\x9d se presupune c\xc4\x83 i-ar fi lovit pe arheologii care au descoperit morm\xc3\xa2ntul faraonului Tutankhamon, care ar fi fost protejat printr-o impreca\xc8\x9bie pronun\xc8\x9bat\xc4\x83 de preo\xc8\x9bii Egiptului Antic asupra celor care vor p\xc4\x83trunde \xc3\xaen incinta funerar\xc4\x83. Suspiciuni similare au \xc3\xaenconjurat\xc2\xa0 excavarea \xc8\x99i examinarea mumiei alpine (naturale, nu \xc3\xaemb\xc4\x83ls\xc4\x83mate) \xe2\x80\x9e\xc3\x96tzi, omul z\xc4\x83pezilor\xe2\x80\x9d. \xc3\x8en timp ce astfel de blesteme au fost popularizate \xc3\xaen general de jurnali\xc8\x99tii britanici din secolul al XIX-lea, vechii egipteni erau cunoscu\xc8\x9bi prin scrierea unor inscrip\xc8\x9bii cu blesteme pe cl\xc4\x83dirile care ad\xc4\x83posteau temple sau morminte.\n_START_SECTION_\nObiecte\n_START_PARAGRAPH_\nObiectele blestemate se presupune, \xc3\xaen general, c\xc4\x83 au fost furate de la proprietarii lor de drept sau au fost jefuite dintr-un sanctuar. Hope Diamond ar trebui s\xc4\x83 suporte un astfel de blestem \xc8\x99i s\xc4\x83 aduc\xc4\x83 nefericire proprietarului s\xc4\x83u. Povestirile din spatele motivului pentru care aceste elemente sunt blestemate variaz\xc4\x83, dar de obicei se spune c\xc4\x83 aduc ghinion sau manifest\xc4\x83 fenomene neobi\xc8\x99nuite legate de prezen\xc8\x9ba lor. Conform relat\xc4\x83rilor, scaunul lui Busby  a fost blestemat de uciga\xc8\x99ul Thomas Busby cu pu\xc8\x9bin timp \xc3\xaenainte de execu\xc8\x9bia sa, astfel \xc3\xaenc\xc3\xa2t to\xc8\x9bi cei care se vor a\xc8\x99eza \xc3\xaen el vor muri.\n_START_SECTION_\nBiblia\n_START_PARAGRAPH_\nPotrivit articolului Blestem din Enciclopedia Catolic\xc4\x83\xc2\xa0 Biblia prezint\xc4\x83 blestemarea de c\xc4\x83tre Dumnezeu a \xc8\x99arpelui, a p\xc4\x83m\xc3\xa2ntului \xc8\x99i a lui Cain (Facerea 3:14, Facerea 3:17, Facerea 4:11). \xc3\x8en mod similar Noe blestem\xc4\x83 Canaanul (Facerea 9:25) \xc8\x99i Iosua \xc3\xael blestem\xc4\x83 pe omul care va rezidi cetatea Ierihon (Cartea lui Iosua Navi 6:26-27). \xc3\x8en diverse c\xc4\x83r\xc8\x9bi ale Bibliei ebraice exist\xc4\x83 liste lungi de blesteme \xc3\xaempotriva celor care \xc3\xaencalc\xc4\x83 Legea (Leviticul 26:14-25, Deuteronomul 27:15 etc.)._NEWLINE_\xc3\x8en Noul Testament Hristos blestem\xc4\x83 smochinul neroditor (Marcu 11:14), pronun\xc8\x9b\xc4\x83 condamnarea ora\xc8\x99elor \xc3\xaen care s-au f\xc4\x83cut minuni \xc8\x99i oamenii nu s-au poc\xc4\x83it (Matei 11:21), a oamenilor boga\xc8\x9bi, a oamenilor necredincio\xc8\x99i, a c\xc4\x83rturarilor \xc8\x99i fariseilor \xc8\x99i prezice blestema\xc8\x9bilor o os\xc3\xa2nd\xc4\x83 ve\xc8\x99nic\xc4\x83 (Matei 25:41). Cuv\xc3\xa2ntul blestem este folosit, de asemenea, pentru victimele isp\xc4\x83\xc8\x99irii p\xc4\x83catului (Galateni 3:13), pentru p\xc4\x83catele veniale \xc8\x99i ve\xc8\x99nice (Facerea 2:17; Matei 25:41)."'